PMIndiaData/PMIndiaSum huggingface dataset:
प्रधानमंत्री ने देश भर में विभिन्न त्यौहारों के अवसर पर नागरिकों को बधाई दी

प्रधानमंत्री श्री नरेन्द्र मोदी ने देश भर में विभिन्न त्यौहारों के अवसर पर नागरिकों को बधाई दी है। प्रधानमंत्री ने ट्वीट्स कर कामना की कि ये त्यौहार सबके जीवन में आनन्‍द और प्रसन्‍नता लायें। प्रधानमंत्री ने कहा “देश भर में कई त्यौहारों के अवसर पर देशवासियों को मेरी शुभकामनाएं। कामना करता हूं कि ये त्यौहार हमारे जीवन में खुशी और समृद्धि लाएं। ઉતરાયણ પર્વની સૌ ગુજરાતી મિત્રોને શુભેચ્છાઓ … गुजरात के सभी मित्रों को उत्तरायण के अवसर पर शुभकामनाएं। माघ बिहू के मौके पर असम के लोगों को शुभकामनाएं। সমূহ অসমবাসীলৈ মাঘ বিহুৰ আন্তৰিক শুভকামনা জ্ঞাপন কৰিলো। जश्न मना रहे सभी लोगों को भोगी की बधाई। यह दिन सभी के जीवन में खुशियां लाएं। అందరికీ భోగి పర్వదిన శుభాకాంక్షలు। तमिलनाडु के लोगों को पोंगल पर मेरी ओर से हार्दिक बधाई। தமிழ் நாட்டு மக்களுக்கு என் இதயம் கனிந்த பொங்கல் நல்வாழ்த்துகள்। समस्त देशवासियों को मेरी ओर से मकर संक्रांति की हार्दिक शुभकामनाएं।”
प्रधानमंत्री ने द्वितीय विश्व युद्ध के दौरान हिरोशिमा पर किए गए परमाणु हमले में जान गंवाने वाले लोगों को श्रद्धांजलि दी

प्रधानमंत्री श्री नरेन्द्र मोदी ने द्वितीय विश्व युद्ध के दौरान हिरोशिमा पर किए गए परमाणु हमले में जान गंवाने वाले लोगों को श्रद्धांजलि दी है। प्रधानमंत्री ने अपने संदेश में कहा है, “मैं उन सभी को श्रद्धांजलि देता हूं जिन्होंने हिरोशिमा पर हुए परमाणु हमले में अपनी जान गंवाई। यह बमबारी हमें युद्ध की विभीषिका और मानवता पर उसके भयंकर परिणाम की याद दिलाती है। मानवता की हर समस्या का हल शांति और प्रगति में निहित है। आइए हम कंधे से कंधा मिलाकर एक शांतिपूर्ण और हिंसा से मुक्त विश्व का निर्माण करें।”
प्रधानमंत्री ने 15 अगस्त पार्क, लाल किला मैदान में दशहरा समारोह में भाग लिया

प्रधानमंत्री श्री नरेंद्र मोदी ने आज नई दिल्ली में लाल किला मैदान के 15 अगस्त पार्क में दशहरा समारोह में भाग लिया। प्रधान मंत्री ने लव-कुश रामलीला समिति द्वारा आयोजित रामलीला को भी देखा। उन्होंने रावण, कुंभकर्ण और मेघनाद की विशाल प्रतिमाओं को जलते हुएे भी देखा, जो बुराई पर अच्छाई की जीत का प्रतीक है। इस समारोह में भारत के माननीय राष्ट्रपति श्री राम नाथ कोविंद भी उपस्थित थे।
प्रधानमंत्री दिल्ली मेट्रो की मजेंटा लाइन पर भारत के पहले चालक रहित ट्रेन के परिचालन का 28 दिसम्बर को उद्घाटन करेंगे

प्रधानमंत्री एयरपोर्ट एक्सप्रेस लाइन पर नेशनल कॉमन मोबिलिटी कार्ड सेवाओं की भी शुरुआत करेंगे प्रधानमंत्री श्री नरेन्‍द्र मोदी 28 दिसम्बर, 2020 को सुबह 11 बजे वीडियो कोन्फ्रेंस के माध्यम से दिल्ली मेट्रो की मजेंटा लाइन (जनकपुरी पश्चिम-बोटोनिकल गार्डेन) पर भारत के पहले चालक रहित ट्रेन परिचालन सेवाओं और एयरपोर्ट एक्सप्रेस लाइन पर नेशनल कॉमन मोबिलिटी कार्ड सेवाओं का शुभारंभ करेंगे। इन नवाचारों से भारत में सुखद परिवहन और अनुकूल यातायात के एक नए युग का सूत्रपात होगा। चालक रहित ट्रेनें पूरी तरह से स्वचालित होंगी, जिनके संचालन से संभावित मानवीय त्रुटियों को खत्म किया जा सकेगा। दिल्ली मेट्रो की मजेंटा लाइन पर मानव रहित मेट्रो के परिचालन की शुरुआत के बाद पिंक लाइन पर 2021 के मध्य तक मानव रहित मेट्रो का परिचालन शुरू किए जाने की संभावना है। नेशनल कॉमन मोबिलिटी कार्ड, दिल्ली एयरपोर्ट एक्सप्रेस लाइन पर पूर्ण रूप से संचालित होने से देश के किसी भी भाग से जारी किए गए रुपे डेबिट कार्ड का इस्तेमाल एयरपोर्ट एक्सप्रेस लाइन पर यात्रा के लिए किया जा सकेगा। यह सुविधा दिल्ली मेट्रो के समूचे नेटवर्क पर 2022 तक उपलब्ध कराई जाएगी।
प्रधानमंत्री ने महात्मा गांधी और दांडी के लिए मार्च करने वाले सभी महान लोगों को श्रद्धांजलि दी

प्रधानमंत्री श्री नरेन्द्र मोदी ने महात्मा गांधी और उन सभी प्रतिष्ठित लोगों को श्रद्धांजलि की, जिन्होंने अन्याय के खिलाफ और देश के आत्म-सम्मान की रक्षा के लिए दांडी तक मार्च किया था। प्रधानमंत्री ने 2019 का अपना भाषण भी साझा किया, जो उन्होंने राष्ट्र को राष्ट्रीय नमक सत्याग्रह स्मारक समर्पित करते समय दिया था। एक ट्वीट के माध्यम से प्रधानमंत्री ने कहा, “गांधी जी और उन सभी महान लोगों को श्रद्धांजलि, जिन्होंने अन्याय के विरोध और राष्ट्र के आत्म-सम्मान की रक्षा के लिए दांडी के लिए मार्च किया था। मैं 2019 का अपना भाषण साझा कर रहा हूं, जब दांडी में राष्ट्रीय नमक सत्याग्रह स्मारक राष्ट्र को समर्पित किया गया था।”
प्रधानमंत्री ने रानी लक्ष्‍मीबाई को उनकी जयंती पर श्रद्धांजलि अर्पित की

प्रधानमंत्री श्री नरेन्‍द्र मोदी ने रानी लक्ष्‍मीबाई की जयंती पर उन्‍हें श्रद्धांजलि अपर्ति की। एक ट्वीट में प्रधानमंत्री ने कहा, "आजादी की पहली लड़ाई में अद्भुत पराक्रम का परिचय देने वाली वीरांगना रानी लक्ष्मीबाई को उनकी जयंती पर कोटि-कोटि नमन। उनकी शौर्यगाथा देशवासियों के लिए हमेशा प्रेरणास्रोत बनी रहेगी।"
मंत्रिमंडल ने उपग्रह एवं प्रक्षेपण यान के लिए टेलीमैट्री एवं टेलीकमांड स्‍टेशन के परिचालन और अंतरिक्ष अनुसंधान, विज्ञान एवं अनुप्रयोग में सहयोग पर  भारत और ब्रुनेई दारुस्‍सलाम के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने उपग्रह एवं प्रक्षेपण यान के लिए टेलीमैट्री एवं टेलीकमांड स्‍टेशन के परिचालन और अंतरिक्ष अनुसंधान, विज्ञान एवं अनुप्रयोग में सहयोग पर भारत और ब्रुनेई दारुस्‍सलाम के बीच सहमति ज्ञापन (एमओयू) को मंजूरी दी है। इस एमओयू पर 19 जुलाई, 2018 को नई दिल्‍ली में हस्‍ताक्षर किए गये थे। लाभ: इस एमओयू से भारत को अपने अंतरिक्ष मिशन एवं प्रक्षेपण यान के लिए ग्राउंड स्‍टेशन का परिचालन जारी रखने, रखरखाव और उसे बेहतर बनाने के लिए काम जारी रखने में मदद मिलेगी। साथ ही इससे भारत को अंतरिक्ष प्रौद्योगिकी के अनुप्रयोगों पर ब्रुनेई दारुस्‍सलाम के अधिकारियों एवं छात्रों के प्रशिक्षण के जरिए अंतरिक्ष संबंधी गतिविधियों में अपनी विशेषज्ञता एवं अनुभव को साझा करने में मदद मिलेगी। इस एमओयू के तहत ब्रुनेई दारुस्‍सलाम के साथ सहयोग से भारत के अंतरिक्ष मिशन एवं प्रक्षेपण यान की मदद के लिए भारतीय ग्राउंड स्‍टेशन के परिचालन, रखरखाव एवं उन्‍नयन में मदद मिलेगी। इस प्रकार इससे देश के सभी क्षेत्रों और तबकों को फायदा होगा। इस एमओयू से अंतरिक्ष प्रौद्योगिकी अनुप्रयोगों के क्षेत्र में प्रशिक्षण एवं ग्राउंड स्‍टेशन के परिचालन में नई अनुसंधान गतिविधियों को बढ़ावा मिलेगा।
प्रगति के माध्यम से प्रधानमंत्री का संवाद

प्रधानमंत्री श्री नरेन्द्र मोदी ने प्रो-एक्टिव शासन तथा कार्यक्रमों के समयबद्ध कार्यान्वयन के लिए आईसीटी आधारित मल्टी मॉडल प्लेटफॉर्म प्रगति के माध्यम से आज 12वें इंटरऐक्शन (परस्पर संवाद) की अध्यक्षता की। प्रधानमंत्री ने विद्यार्थियों को दी जाने वाली छात्रवृत्ति/फेलॉशिप संबंधी शिकायतों के समाधान की दिशा में हुए प्रगति की समीक्षा की। प्रधानमंत्री ने विलंब के कारणों को जानना चाहा और विद्यार्थियों को लाभ वितरण के लिए आधार लिंक की प्रगाति के बारे में पूछताछ की। उन्होंने संबद्ध अधिकारियों से शिकायतों को दूर करने की गति बढ़ाने तथा विद्यार्थियों की छात्रवृत्ति/फेलॉशिप के मामले को कारगर तरीके से हल करने का आग्रह किया। प्रधानमंत्री ने सड़क, रेल, इस्पात तथा विद्युत क्षेत्र की बुनियादी संरचना परियोजनाओं की समीक्षा की। यह परियोजनाएं त्रिपुरा, मिजोरम, उत्तर प्रदेश, कर्नाटक, ओडिशा, तेलंगाना, छत्तीसगढ़ तथा महाराष्ट्र सहित अनेक राज्यों में हैं। प्रधानमंत्री ने भारत और बांग्लादेश के बीच बनने वाले महत्वपूर्ण संपर्क अखोरा-अगरतला रेल लाईन सहित रेल परियोजनाओं की भी समीक्षा की। प्रधानमंत्री ने भिलाई इस्पात संयंत्र के आधुनिकीकरण और विस्तार की प्रगति की भी समीक्षा की। प्रधानमंत्री ने परियोजना में विलंब को गंभीरता से लेते हुए इस्पात तथा भारी इंजीनियरिंग मंत्रालय से सभी विषयों को हल करने और जल्द से जल्द परियोजना पूरी करने को कहा। श्री नरेन्द्र मोदी ने स्वच्छ भारत मिशन के अंतर्गत ‘कचरा से धन’ कार्यक्रम की प्रगति की समीक्षा की। इसमें कचरा से कम्पोस्ट बनाना और कचरा से ऊर्जा उत्पादन शामिल है। इस बारे में विभिन्न राज्यों ने ब्यौरे दिए। प्रधानमंत्री ने स्वास्थ्य क्षेत्र में संशोधित राष्ट्रीय तपेदिक नियंत्रण कार्यक्रम के अतंर्गत हुई प्रगति की समीक्षा की। इस कार्यक्रम का उद्देश्य तपेदिक बीमारी में कमी लाने और इससे मरने वालों की संख्या में कमी लाना है। उन्होंने जिलों में प्राथमिकता के आधार पर तपेदिक रोग परीक्षण के लिए आवश्यक उपकरण स्थापित करने का निर्देश दिया। उन्होंने जिला स्तर पर इस बीमारी से लड़ने की दिशा में किए जा रहे कार्यों की प्रगति की समीक्षा की। प्रधानमंत्री ने शिशु मृत्यु दर तथा मातृ मृत्यु दर (आईएमआर तथा एमएमआर) में कमी लाने में हुई प्रगति तथा इस संदर्भ में विभिन्न राज्यों में उठाए गए कदमों की प्रगति की समीक्षा की।
प्रधानमंत्री विश्‍व पर्यावरण दिवस के वैश्विक समारोह को संबोधित करेंगे

प्रधानमंत्री श्री नरेन्‍द्र मोदी विश्व पर्यावरण दिवस के अवसर पर कल नई दिल्ली में एक वैश्विक समारोह को संबोधित करेंगे। प्रधानमंत्री इस मौके पर राजपथ लॉन में आयोजित एक प्रदर्शनी में भी जाएंगे। इस वर्ष विश्‍व पर्यावरण दिवस का विषय है – ‘बीट प्‍लास्टिक पोल्‍यूशन’ यानी प्‍लास्टिक प्रदूषण को समाप्‍त करना। भारत विश्‍व पर्यावरण दिवस के 43वें संस्‍करण का आयोजक देश है। पर्यावरण मंत्री, संयुक्‍त राष्‍ट्र के प्रतिनिधि और विभिन्‍न औद्योगिक इकाइयों के सदस्‍य और कई गणमान्‍य व्‍यक्ति इस समारोह में शामिल होंगे। प्रधानमंत्री ने ‘मन की बात’ कार्यक्रम के 44वें संस्‍करण में कहा था कि विश्‍व पर्यावरण दिवस समारोह का आधिकारिक आयोजक होना, जलवायु परिवर्तन से निपटने से जुड़े मुद्दों में भारत की बढ़ती भूमिका का प्रतीक है।
क्वाड नेताओं के शिखर सम्मेलन में प्रधानमंत्री श्री नरेंद्र मोदी का उद्घाटन भाषण

Your Excellencies, प्रधानमंत्री किशिदा, प्रधानमंत्री एंथोनी एल्बनिजि और राष्ट्रपति बिडेन प्रधानमंत्री किशिदा, आपके शानदार अथित्या के लिये आपका बहुत बहुत धन्यवाद । आज टोक्यो में मित्रों के बीच होना मेरे लिए बहुत खुशी की बात है । मैं सबसे पहले प्रधान मंत्री एंथोनी एल्बनिजि, चुनावों में विजय के लिए आपको बहुत बहुत बधाई, बहुत बहुत शुभकामनाएं। शपथ लेने के 24 घंटे के बाद ही आपका हमारे बीच होना, Quad मित्रता की ताकत और इसके प्रति आपकी प्रतिबद्धता को दिखाता है। Excellencies, इतने कम समय में Quad समूह ने विश्व पटल पर एक महत्वपूर्ण स्थान बना लिया है । आज Quad का scope व्यापक हो गया है और स्वरूप प्रभावी हो गया है । हमारा आपसी विश्वास, हमारा डिटरमिनेशन, लोकतांत्रिक शक्तियों को नई ऊर्जा और उत्साह दे रहा है । Quad के स्तर पर हमारे आपसी सहयोग से एक free, open और inclusive Indo-Pacific क्षेत्र को प्रोत्साहन मिल रहा है, जो हम सभी का साझा उद्देश्य है। COVID – 19 की विपरीत परिस्थितियों के वाबजूद, हमने वैक्सिन-डिलिवरी, climate action, supply chain resilience , disaster response और आर्थिक सहयोग जैसे कई क्षेत्रों में आपसी समन्वय बढ़ाया है। इससे इंडो-पैसेफिक में शांति, समृद्धि और स्थिरता सुनिश्चित हो रही है। Quad इंडो-पेसिफिक क्षेत्र के लिए एक constructive एजेंडा लेकर चल रहा है। इससे Quad की छवि एक ‘Force for Good’ के रूप में और भी सुदृढ़ होती जायेगी। बहुत बहुत धन्यवाद।
प्रधानमंत्री ने श्री पालोनजी मिस्त्री के निधन पर शोक व्यक्त किया

प्रधानमंत्री श्री नरेन्द्र मोदी ने प्रसिद्ध उद्योगपति श्री पालोनजी मिस्त्री के निधन पर शोक व्यक्त किया है। प्रधानमंत्री ने एक ट्वीट में कहा: “श्री पालोनजी मिस्त्री के निधन से दुखी हूं। उन्होंने वाणिज्य और उद्योग की दुनिया में महत्वपूर्ण योगदान दिया। उनके परिवार, दोस्तों और अनगिनत शुभचिंतकों के प्रति मेरी संवेदनाएं। उनकी आत्मा को शांति मिले।" एमजी/एएम/जेके
ब्रिक्स देशों के बीच ऊर्जा बचत और ऊर्जा सक्षमता पर समझौते पत्र को मंजूरी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारत और इस के ब्रिक्स (ब्राजील, रूस, भारत, चीन और दक्षिण अफ्रीका) समकक्षों के बीच ऊर्जा बचत और ऊर्जा सक्षमता के लिए सहयोग को मजबूत करने और इसे ज्यादा विकसित करने के लिए तैयार समझौते पत्र को मंजूरी दे दी। इन देशों के बीच समानता और परस्पर लाभ के आधार पर ऊर्जा बचत और सक्षमता के लिए सहयोग को बढ़ाया जाना है। समझौते पत्र के मुताबिक ऊर्जा बचत और ऊर्जा सक्षमताके लिए निम्न क्षेत्रों में सहयोग होना है- • संयुक्त वैज्ञानिक और प्रौद्योगिकी शोध • व्याख्यान और गोष्ठियों का आयोजन • क्षमता निर्माण और प्रौद्योगिकी हस्तांतरण • प्रौद्योगिकी विकास और एक दूसरे के बीच नीतियों और बेहतर कार्य पद्धतियों का आदान-प्रदान • ब्रिक्स देशों के कारोबारी संगठनों में लगे उपकरणों के लिए ऊर्जा बचत और ऊर्जा सक्षमता से जुड़े नजरिये को बढ़ावा देना। ब्रिक्स देशों के बीच इसे बढ़ावा देने के लिए मेजबान देशों से विचार-विमर्श। इस समझौते पत्र के तहत ब्रिक्स देश ऊर्जा बचत और ऊर्जा सक्षमता को बढ़ावा देने के लिए सहयोग के समग्र कार्यक्रम की संभावना तलाशेंगे। इसके तहत खास ब्रिक्स अर्थव्यवस्थाओं में साझा परियोजनाओं, उपयोगी तरीके के इस्तेमाल और ऊर्जा बचत और सक्षमता के साधनों को बढ़ावा दिया जाएगा।
केंद्रीय मंत्रिमंडल ने सूक्ष्म एवं लघु उद्यमों की मदद के लिए पैकेज और एमएसई के लिए क्रेडिट गारंटी ट्रस्ट फंड के कोष में विस्तार को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने सूक्ष्म एवं लघु उद्यमों (एमएसई) की मदद के लिए पैकेज और सूक्ष्म एवं लघु उद्यमों के लिए क्रेडिट गारंटी ट्रस्ट फंड के कोष (सीजीटीएमएसई) में विस्तार को पूर्व कार्योत्तर मंजूरी दी है। प्रस्ताव में निम्नलिखित बातों पर जोर दिया गया हैः 1.ट्रस्ट के कोष को 2,500 करोड़ रुपये से बढ़ाकर 7,500 करोड़ रुपये किया जाए जो पूरी तरह केंद्र सरकार द्वारा वित्तपोषित होगा। 2.क्रेडिट गारंटी योजना के तहत दिए जाने वाले ऋण का आकार 1 करोड़ रुपये से बढ़ाकर 2 करोड़ रुपये कर दिया जाए। 3.क्रेडिट गारंटी योजना के तहत दिए जाने वाले ऋण का दायरा बढ़ाकर उसमें एनबीएफसी द्वारा सूक्ष्म एवं लघु उद्यमों दिए जाने वाले ऋण को भी शामिल किया जाए। इससे ट्रस्ट मात्रा बढ़ाने में समर्थ होगा। इन उपायों से निम्नलिखित फायदे होंगेः क. लीवरेज का स्तर कम होगा; ख. कोष के स्थायित्व में सुधार होगा; ग. ट्रस्ट अधिक से अधिक संख्या में एमएसई को क्रेडिट गारंटी के तहत ऋण उपलब्ध कराने में समर्थ होगा; घ. वित्तीय प्रबंधन में सुधार होगा और ङ. अपव्ययी आकस्मिक देनदारी सीमित होगी। कोष में विस्तार से एमएसई के लिए बेहतर ऋण प्रवाह में सुनिश्चित होगी। बदले में इससे आउटपुट में सुधार होगा और रोजगार के अवसर बढ़ेंगे। इससे समानता एवं समग्रता को बढ़ावा मिलेगा। इस योजना के तहत बिना किसी जमानत और तीसरे पक्ष की गारंटी के ऋण उपलब्ध कराया जाता है। इससे स्टार्टअप को नवाचार एवं नए विचारों पर उद्यम स्थापित करने के लिए प्रोत्साहन मिलेगा। इसके तहत हरेक कामकाज ऑनलाइन है और इसलिए यह प्रणाली सार्वजनिक जवाबदेही सुनिश्चित करती है।
मंत्रिमंडल ने पूर्वोत्‍तर के लिए एनएलसीपीआर योजना को मार्च, 2020  तक जारी रखने की मंजूरी दी

नई योजना, एनईएसआईडीएस मार्च, 2020 तक शुरू करने की मंजूरी दी प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने 90:10 की निधियन पद्धति वाली मौजूदा नॉन लेप्‍सेबल सेन्‍ट्रल पूल ऑफ रिर्सोसेज (एनएलसीपीआर) योजना को 5300.00 करोड़ रूपये के खर्च के साथ मार्च, 2020 तक जारी रखने की मंजूरी दी है। इससे वर्तमान परियोजनाओं को पूरा किया जा सकेगा। केन्‍द्रीय मंत्रिमंडल ने केन्‍द्रीय क्षेत्र की नई योजना ‘‘पूर्वोत्‍तर विशेष बुनियादी ढांचा विकास योजना’’ (एनईएसआईडीएस) को केन्‍द सरकार की शत-प्रतिशत सहायता के साथ 2017-18 से शुरू करने की भी मंजूरी दे दी, ताकि मार्च, 2020 तक विनिर्दिष्‍ट क्षेत्रों में बुनियादी ढांचे के सृजन से संबंधित अंतरों को पाटा जा सके। एनईएसआईडीएस की विशेषताएं: नई योजना व्‍यापक तौर पर निम्‍नलिखित क्षेत्रों के अंतर्गत बुनियादी ढांचे के सृजन को शामिल करेगी। जलापूर्ति, विद्युत, सम्‍पर्क और विशेषकर पर्यटन को बढ़ावा देने वाली परियोजनाओं से संबंधित भौतिक बुनियादी ढांचा; शिक्षा और स्‍वास्‍थ्‍य के सामाजिक क्षेत्रों का बुनियादी ढांचा एनईएसआईडीएस के लाभ: एनईएसआईडीएस की नई योजना के अंतर्गत सृजित की जाने वाली परिसम्‍पत्तियों से न केवल क्षेत्र में स्‍वास्‍थ्‍य देखभाल और शिक्षा सुविधाएं मजबूत होगी, बल्कि इससे पर्यटन को भी बढ़ावा मिलेगा, जिससे स्‍थानीय युवाओं के लिए रोजगार के अवसर बढ़ेंगे। यह योजना आने वाले वर्षों में इस क्षेत्र के समग्र विकास में उत्‍प्रेरक की भूमिका निभाएगी।
प्रधानमंत्री ने आयुष मंत्रालय द्वारा डब्ल्यूएचओ ग्लोबल सेंटर फॉर ट्रेडिशनल मेडिसिन की स्थापना के लिए डब्ल्यूएचओ के साथ मेजबान देश पर समझौते का स्वागत किया

प्रधानमंत्री श्री नरेन्द्र मोदी ने भारत में डब्ल्यूएचओ ग्लोबल सेंटर फॉर ट्रेडिशनल मेडिसिन की स्थापना को लेकर खुशी व्यक्त की है। उन्होंने उम्मीद जताई कि यह केंद्र धरती को स्वस्थ बनाने और वैश्विक हित में हमारी समृद्ध पारम्परिक विधियों के दोहन बनाने में अपना योगदान करेगा। आयुष मंत्रालय और डब्ल्यूएचओ ने केंद्र के लिए एक मेजबान देश समझौता किया। प्रधानमंत्री ने आयुष मंत्रालय और डब्ल्यूएचओ के ट्वीट्स का उत्तर देते हुए यह बात कही। प्रधानमंत्री ने टवीट करते हुए कहा- “भारत अपने यहां अत्याधुनिक डब्ल्यूएचओ ग्लोबल सेंटर फॉर ट्रेडिशनल मेडिसिन की स्थापना को लेकर खासा सम्मानित महसूस कर रहा है। यह केंद्र एक स्वस्थ ग्रह के निर्माण और वैश्वित हित के लिए हमारी समृद्ध पारंपरिक विधियों के दोहन की दिशा में योगदान करेगा।” “भारत की पारम्परिक औषधियां और स्वास्थ्य विधियां विश्व स्तर पर काफी लोकप्रिय हैं। यह डब्ल्यूएचओ केंद्र हमारे समाज में खुशहाली फैलाने की दिशा में एक लंबा सफर तय करेगा।”
अंतर्राष्ट्रीय सौर अलायंस मुख्यालय की आधारशिला रखने के समारोह के लिए प्रधानमंत्री और फ्रांस के राष्ट्रपति ने मैट्रो से गुडगांव तक की यात्रा की

प्रधानमंत्री श्री नरेन्द्र मोदी और फ्रांस के राष्ट्रपति श्री फ्रांसुवां औलांद ने आज अंतर्राष्ट्रीय सौर अलायंस मुख्यालय की आधारशिला रखने के समारोह के लिए मैट्रो से गुडगांव तक की यात्रा की। इस अवसर पर अपने संबोधन में प्रधानमंत्री ने याद दिलाया कि जलवायु परिवर्तन की चुनौती से निपटने के लिए विश्व के क्या विचार हैं। उन्होंने उल्लेख किया कि पेरिस में सीओपी 21 के अवसर पर 2 महत्वपूर्ण पहल की गईं इनमें से एक “अभिनव अभियान” थी जिसका उद्देश्य प्रौद्योगिकी में अभिनवों के माध्यम से लोगों के लिए आसानी से उपलब्ध स्वच्छ ऊर्जा का निर्माण करना है। इसकी दूसरी पहल अंतर्राष्ट्रीय सौर गठबंधन थी जिसका उद्देश्य सूर्य की बहुतायत ऊर्जा को एकत्रित करने के साथ देशों को एक साथ लाना है। प्रधानमंत्री ने कहा कि अंतर्राष्ट्रीय सौर गठबंधन जलवायु परिवर्तन की समस्या का सामना कर रहे लोगों के जीवन के लिए कार्य करेगा इस संदर्भ में उन्होंने समुद्री जलस्तर के बढ़ने से खतरे का सामना कर रहे छोटे द्वीप राष्ट्रों का भी उल्लेख किया। प्रधानमंत्री ने जोर दिया कि संयुक्त राष्ट्र की तरह से अंतर्राष्ट्रीय सौर गठबंधन एक स्वतंत्र संगठन होगा।
केंद्रीय मंत्रिमंडल ने भारतीय दूरसंचार सेवा, ग्रुप ‘ए’ की कैडर समीक्षा को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारतीय दूरसंचार सेवा, ग्रुप ‘ए’ की कैडर समीक्षा को मंजूरी दे दी है। इस प्रस्ताव की महत्वपूर्ण विशेषताएं इस प्रकार हैः a. टेलीकॉम महानिदेशक के एक शीर्ष स्तर के पद का सृजन। b. ड्यूटी पदों की संख्या 853 निर्धारित कर दी गई हैं। c. प्रतिनियुक्ति रिजर्व के 310 पद आईटीएस की प्रतिनियुक्ति के लिए उपलब्ध कराए जाएंगे। • अन्य विभागों/संगठनों के अधिकारी d. बीएसएनएल/एमटीएनएल में आईटीएस अधिकारियों की पोस्टिंग के लिए कम होने वाले विशेष रिजर्व उपलब्ध कराए जाएंगे। e. कैडर क्षमता को वर्तमान की कार्य क्षमता 1690 तक सीमित कर दिया है। इस मंजूरी से दूरसंचार विभाग के मुख्यालय और फील्ड यूनिटों में कार्यात्मक आवश्यकता के आधार पर कैडर की संरचना को मजबूत बनाया जा सकेगा। यह बीएसएनएल/एमटीएनएल में कुशल जनशक्ति की आवश्यकता को पूरा करेगा। यह आईटीएस अधिकारियों की मौजूदा स्थिरता को भी कम करेगा। पृष्ठभूमिः दूरसंचार से संबंधित नीति, दूरसंचार के क्षेत्रों में सरकार के तकनीकी और प्रबंधकीय कार्यों को पूरा करने के लिए 1965 में भारतीय दूरसंचार सेवा समूह ‘ए’ का गठन किया गया था। संघ लोक सेवा आयोग द्वारा आयोजित इंजीनियरिंग सेवा परीक्षा के माध्यम से चयनित होने वाले आईटीएस अधिकारी दूरसंचार विभाग (डीओटी) और इसके सार्वजनिक क्षेत्र के उपक्रमों (बीएसएनएल, एमटीएनएल और टीसीआईएल), भारतीय दूरसंचार नियामक प्राधिकरण (ट्राई), दूरसंचार विवाद निपटान प्रशासनिक न्यायाधिकरण (टीडीसैट) में प्रबंधन और प्रशासनिक पदों पर काम करते हैं। ये अधिकारी अन्य केंद्रीय मंत्रालयों/विभागों/स्वायत्त निकायों और राज्य सरकारों में भी प्रतिनियुक्ति पर काम करते हैं। यह कैडर समीक्षा 28 साल बाद की गई है। इससे पहले पिछली कैडर समीक्षा 1988 में की गई थी। पिछली कैडर समीक्षा के बाद से दूरसंचार सेवा के प्रावधान कार्यों को दूरसंचार विभाग से अलग कर दिया है लेकिन दूरसंचार लाइसेंस, निगरानी, लाइसेंस शर्तों के प्रवर्तन, नेटवर्क सुरक्षा, अंतरसक्रियता, मानकीकरण, वैध अवरोधन और सार्वभौमिक सेवा दायित्व आदि से संबंधित नए कार्य शामिल किए गए हैं। इसके अलावा, कई अन्य कार्य हैं जो पहले के संचालन में सन्निहित थे लेकिन अब विस्तार क्षेत्र के साथ-साथ उनके महत्व में काफी वृद्धि हुई है। मजबूत दूरसंचार बुनियादी ढांचा एक डिजिटल सोसायटी की रीढ़ है। इस क्षेत्र में क्रांतिकारी बदलाव हो रहे हैं – विनियमन, प्रवर्तन और सुरक्षा के जटिल मुद्दों को सामने लाने के लिए दूरसंचार विभाग में तकनीकी पर्यवेक्षण के उच्च स्तर की आवश्यकता होती है। इसलिए, भारतीय दूरसंचार सेवा के अधिकारियों की कैडर संरचना का प्रस्ताव किया गया है, जिन्हें दूसरसंचार विभाग की भूमिका और दायित्वों के निर्वहन के लिए आवश्यक माना जाता है। इसके अलावा, बीएसएनएल और एमटीएनएल के पुनरुद्धार में अधिकारियों की भूमिका का भी ध्यान में रखा गया है। इन तथ्यों के साथ-साथ इस सेवा के विभिन्न ग्रेडों में स्थिरता के कारण आईटीएस की संरचना की समीक्षा जरूरी हो गई। कैडर क्षमता को वर्तमान कार्यशक्ति तक ही सीमित कर दिया गया है और कैडर समीक्षा से सरकार पर कोई ताजा वित्तीय प्रतिबद्धता नहीं आएगी।
प्रधानमंत्री ने श्री बिष्णु चरण सेठी के निधन पर शोक व्यक्त किया

प्रधानमंत्री श्री नरेन्द्र मोदी ने भारतीय जनता पार्टी की ओडिशा इकाई के नेता श्री बिष्णु चरण सेठी के निधन पर गहरा दुःख व्यक्त किया है। प्रधानमंत्री ने ट्वीट किया; “श्री बिष्णु चरण सेठी जी ने ओडिशा की प्रगति में उत्कृष्ट योगदान दिया। उन्होंने एक मेहनती विधायक के रूप में अपनी पहचान बनाई और सामाजिक सशक्तिकरण में बहुत योगदान दिया। उनके निधन से दुखी हूं। मेरी संवेदनाएं उनके परिवार और समर्थकों के साथ हैं। ओम शांति।”
प्रधानमंत्री ने निकहत जरीन को राष्ट्रमंडल खेल 2022 में 50 किलोग्राम महिला मुक्केबाजी में स्वर्ण पदक जीतने पर बधाई दी

प्रधानमंत्री श्री नरेन्द्र मोदी ने निकहत जरीन को राष्ट्रमंडल खेल 2022 में महिलाओं की 50 किलोग्राम मुक्केबाजी में स्वर्ण पदक जीतने पर बधाई दी है। प्रधानमंत्री ने ट्वीट किया: ‘निकहत जरीन भारत की शान हैं। वह एक विश्वस्तरीय एथलीट हैं जिन्हें उनके उत्‍कृष्‍ट कौशल के लिए काफी सराहा जाता है। मैं राष्ट्रमंडल खेल में स्वर्ण पदक जीतने पर उन्हें बधाई देता हूं। विभिन्न टूर्नामेंटों में उत्कृष्ट प्रदर्शन करते हुए उन्होंने निरंतर श्रेष्‍ठता को बरकरार रखा है। उनके भावी प्रयासों के लिए शुभकामनाएं। #Cheer4India ’
प्रधानमंत्री ने पंडित जवाहर लाल नेहरू को उनकी जयंती के अवसर पर श्रद्धांजलि अर्पित की

प्रधानमंत्री श्री नरेन्द्र मोदी ने भारत के पहले प्रधानमंत्री पंडित जवाहर लाल नेहरू को उनकी जयंती के अवसर पर श्रद्धांजलि अर्पित की है। प्रधानमंत्री ने कहा कि पंडित जवाहर लाल नेहरू ने अपना संपूर्ण जीवन भारत को स्वतंत्रता दिलाने और देश के पहले प्रधानमंत्री के रूप में भारत का नेतृत्व करने में ही प्रयुक्त किया था। उनकी जयंती के अवसर पर मैं उन्हें श्रद्धांजलि अर्पित करता हूं।
प्रधानमंत्री ने नैसकॉम के 25 वर्ष पूरे होने के अवसर पर समारोह को संबोधित किया

भारतीय आइटी उद्येग को साइबर सुरक्षा पर ध्यान देना चाहिए: प्रधानमंत्री। प्रधानमंत्री ने आइटी उद्योग से नवाचार के लिए काम करने का अनुरोध किया। नई एप्लिकेशन में असीम संभावना: श्री नरेन्द्र मोदी। प्रधानमंत्री श्री नरेन्द्र मोदी ने भारतीय सूचना प्रौद्योगिकी उद्योग से कहा है कि वह साइबर सुरक्षा की वैश्विक चुनौती पर ध्यान दे। इस मुद्दे पर समूचा जगत की चिंता प्रकट करते हुए प्रधानमंत्री ने कहा कि भारतीय आइटी प्रॅफेशनल दुनिया भर में डिजिटल असेट की साइबर सुरक्षा के लिए बहुत कुछ कर सकते हैं। प्रधानमंत्री ने नैसकॉम के 25 वर्ष पूरे होने के अवसर पर आयोजित समारोह को संबोधित किया। भारत में आइटी क्षेत्र नैसकॉम के योगदान की सराहना करते हुए प्रधानमंत्री ने कहा कि इतने थोड़े समय में विरले ही कोई संगठन आंदोलन का रूप ले सकता है। उन्होंने कहा कि यह आइटी सेक्टर में भारतीय युवा वर्ग की सफलता ही है जिसके कारण दुनिया ने भारत की तरफ कुछ हटकर देखना आरंभ किया है। इस कार्यक्रम के मुख्य विषय आइटी – कल का भारत का उल्लेख करते हुए प्रधानमंत्री ने कहा कि भारतीय आइटी सेक्टर में नवाचार के लिए असीम संभावना है तथा नागरिक केंद्रित सेवाएं एवं मोबाइल गवर्नेन्स के लिए मोबाइल एप्लिकेशन उपलब्ध कराने में यह महत्वपूर्ण भूमिका निभा सकता है। डिजिटल इंडिया पहल के बारे में प्रधानमंत्री ने कहा कि ई-गवर्नेन्स से प्रशासन और आर्थिक प्रशासन आसान होता है। उन्होंने कहा कि सरकार आइटी बुनियादी ढांचा बना रही है तथा आइटी उद्योग नवाचार अपनाएगा। डिजिटल डाटाबेस के बारे में उन्होंने कहा कि दुनिया को निकट भविष्य में डिजिटल गोदामों की जरूरत होगी। उन्होंने कहा कि भारत में डिजिटल अंतर को दूर करने की जरूरत है। प्रधानमंत्री ने बताया कि प्रौद्योगिकी कैसे भ्रष्टाचार से निपटने में मदद कर रही है। उन्होंने इस संबंध में कोयला खंड नीलामी और रसोई गैस सब्सिडी के संबंध में प्रत्यक्ष लाभ अंतरण का उदाहरण दिया। प्रधानमंत्री ने भारतीय आइटी क्षेत्र से अनुरोध किया कि भारत में पर्यटन को बढ़ावा दे। उन्होंने कहा कि ऐसा करने के लिए भारतीय विरासत को दिखाने के लिए वच्र्यअल संग्रहालय बनाने होंगे। प्रधानमंत्री ने उद्योग जगत से कहा कि वह विद्यालयों में ई-पुस्तकालय बनाने में योगदान दे। प्रधानमंत्री ने उद्योग में योगदान के लिए इम्पेक्ट अवार्ड भी प्रदान किए। उन्होंने इस क्षेत्र में नवाचार का प्रोत्साहन देने के लिए इंडिया चैलेंज के लिए नैसकॉम की नई पहल का भी शुभारंभ किया।